[{"text_idx": "#000000", "text": "Rasismaj afis\u0302oj en retejo de UEA"}, {"text_idx": "#000001", "text": "Du krude rasismaj tekstoj dum pluraj semajnoj estis videblaj en la Forumo de UEA, kie ili estis legitaj de dekoj da homoj. La estraro de UEA tamen evidente ne sekvas, kio okazas en tiu g\u0302enerale ne tre vigla diskutejo de la asocio. Tuj post atentigo en la komitata diskutejo, vicprezidanto Fernando Maia arang\u0302is, ke la afis\u0302oj malaperu senspure."}, {"text_idx": "#000002", "text": "Unu el la afis\u0302oj en la retejo de UEA."}, {"text_idx": "#000003", "text": "La du nun forigitaj afis\u0302oj estis publikigitaj en la Forumo de UEA la 24-an de februaro kaj la 2-an de marto. Ambau\u0306 estis verkitaj de Alexander Gofen, dumviva membro de UEA, kiu jam de jaroj estas konata pro siaj specifaj opinioj."}, {"text_idx": "#000005", "text": "La 24-an de februaro Alexander Gofen afis\u0302is en la Forumo de UEA tekston kun la titolo La respondo \u2013 \u201dManifesto de la blankuloj\u201d. En la nun forigita afis\u0302o pri la \u201dfiaj rolo kaj celoj de UN \u2013 instrumento d\u0435 tiel nomata 'tutmondismo' kaj NMO (Nova Monda Ordo)\u201d li skribas interalie jene:"}, {"text_idx": "#000006", "text": "Unu el aspektoj de tutmondisma propagando estas kulpigo de la blanka raso en c\u0302iuj malbonoj de la mondo, kaj la politiko direktita por dissolvi kaj neniigi la blankan rason entute (malgrau\u0306 ke blankuloj nun estas <15% de la homaro)."}, {"text_idx": "#000007", "text": "Kontrau\u0306 tiu \u201dfia rolo de UN\u201d li starigas sian \u201dManifeston de la blankuloj\u201d, kiun li diskonigas en sia propra retejo kun la nomo Judeo-Christian America, plena je rasismaj konspirteorioj. En la sama afis\u0302o li diskonigas ankau\u0306 sian leteron senditan al Mark Fettes en 2019, lau\u0306 kiu UEA devus rompi siajn rilatojn kun la \u201dmonstre perfida\u201d UN."}, {"text_idx": "#000008", "text": "Sian duan nun forigitan afis\u0302on Gofen publikigis la 2-an de marto. G\u0302i havas la titolon La landoj ne plu estas posedaj\u0302o de la respektiva popolo, kio sonas preskau\u0306 kiel citaj\u0302o el Zamenhof, g\u0302is oni ekkoncias, ke tio lau\u0306 Gofen estas kialo indigni."}, {"text_idx": "#000009", "text": "En tiu teksto Gofen referencas al artikolo aperinta en marg\u0302ena ruslingva juda periodaj\u0302o en Germanio, lau\u0306 kiu en Germanio \u201dregistara komisiono rekomendas enmigradon sen limoj kun rezigno pri la germana identeco\u201d. Surbaze de tiu dubinda aserto li konkludas, ke la registaro de Germanio perfidis sian propran popolon kaj laboras por la neniigo de la tuta blankularo:"}, {"text_idx": "#000010", "text": "Mem farata popoligo de ajna lando pere de fremda log\u0302antaro estas memortigo de sia propra popolo, kaj jes, de la propra blanka raso."}, {"text_idx": "#000011", "text": "Krom la ruslingva artikolo, similaj interpretoj de la koncerna raporto troveblas nur en nekonataj kaj evidente same marg\u0302enaj germanlingvaj interretaj periodaj\u0302oj, kiel ekzemple Tichys Einblick."}, {"text_idx": "#000012", "text": "La listo de la plej fres\u0302aj diskutoj en la forumo posttagmeze la 23-an de marto 2020."}, {"text_idx": "#000013", "text": "La Forumo celas esti la c\u0302efa diskutejo por la membroj de UEA, sed g\u0302i ne estas vaste konata nek multe uzata \u2013 evidente ne ec\u0302 de la estraranoj de la asocio. La du afis\u0302oj trankvile kus\u0302is en la retejo, kaj estis legitaj kelkajn dekojn da fojoj, sed neniu el la legantoj g\u0302is la 23-a de marto trovis ilin indaj je komento."}, {"text_idx": "#000014", "text": "En tiu tago, post la apero de komuniko por la jam pasinta Tago kontrau\u0306 rasismo en la komitata listo de UEA, la afis\u0302oj en la Forumo tamen ricevis la atenton de almenau\u0306 unu komitatano. Tiam Osmo Buller, la antau\u0306a g\u0302enerala direktoro de la asocio, skribis jene al la listo:"}, {"text_idx": "#000015", "text": "\u2013 Mi hazarde decidis rigardi, c\u0302u io okazas en tiu forumo, kiun mi ne vizitis de pluraj monatoj. Kiel kelkaj komitatanoj siatempe antau\u0306vidis, tie apenau\u0306 io okazas. Tial estas des pli konsterne, ke malferme rasisma ekstremisto uzas g\u0302in kiel lau\u0306tparolilon de siaj malsanaj, kontrau\u0306homaj ideoj. Mi atendas, ke aliro al Gofen al la forumo estu blokita kaj liaj rasismaj\u0302oj forigitaj."}, {"text_idx": "#000016", "text": "Tuj reagis vicprezidanto Fernando Maia, kiu dankis pro \u201dgrava atentigo\u201d, kaj post horo revenis por raporti:"}, {"text_idx": "#000017", "text": "\u2013 La teamo de la forumo j\u0302us faris: la du afis\u0302oj estas forvis\u0302itaj, kaj la uzinto definitive forbarita."}, {"text_idx": "#000018", "text": "Li tamen ne detaligis, surbaze de kiu regulo la afis\u0302oj estis forigitaj kaj dumviva membro de la asocio \u201ddefinitive forbarita\u201d. La Forumo ne s\u0302ajnas havi regulon pri tio, kiaj afis\u0302oj estas malpermesitaj, kaj g\u0302i estas malfermita por c\u0302iuj, ec\u0302 se nur membroj de UEA rajtas krei novajn temojn."}, {"text_idx": "#000020", "text": "Libera Folio: Post plendo en la komitata diskutejo, viaj du komentoj en la forumo de UEA pri \u201dManifesto de blankuloj\u201d j\u0302us estis forigitaj ..."}, {"text_idx": "#000024", "text": "\u2013 \u201dMallibera Folio\u201d, pli ekzakte!.. Mi ne subskribig\u0302is al g\u0302i, tamen mi ja tuj diros ion ..."}, {"text_idx": "#000025", "text": "C\u0302u vi komprenas, kial viaj afis\u0302oj estis konsideritaj ofendaj?"}, {"text_idx": "#000027", "text": "Kiu estas via reago al la decido de UEA forigi viajn afis\u0302ojn?"}, {"text_idx": "#000029", "text": "Alklaku por kunhavigi c\u0302e Twitter(Malfermig\u0302as en nova fenestro)Alklaku por kunhavigi c\u0302e Facebook(Malfermig\u0302as en nova fenestro)Alklaku por kunhavigi per Telegramo(Malfermig\u0302as en nova fenestro)"}, {"text_idx": "#000030", "text": "Fabri\u0301cio Valle refoje provos eldoni Heroldon"}, {"text_idx": "#000031", "text": "Ne estas g\u0302usta la aserto, ke la afis\u0302oj \"estis legitaj de dekoj da homoj\". Lau\u0306 la internaj raportiloj, vizitis la retejon nur 9 ensalutintaj membroj en la lastaj tri semajnoj. La plimulton de la \"vidoj\", kiujn oni vidas montrataj, venas ne de homaj uzantoj, sed de Google kaj similaj\u0302oj dum sia indeksado, kiel en preskau\u0306 c\u0302iuj retejoj."}, {"text_idx": "#000032", "text": "Dankon pro interesa informo! Tamen en la interspaco inter la averto de Osmo Buller en la komitata listo kaj la forigo de la afis\u0302oj la \"vidoj\" kreskis. Do eble la afis\u0302oj antau\u0306 tio tute ne estis legitaj de ajna homo?"}, {"text_idx": "#000033", "text": "Aliflanke ekzemple mi legis la afis\u0302ojn, ne estante ensalutinta membro, do c\u0302u ne eblas, ke la aliaj legintoj same ne estis ensalutintaj, sed ja estis homoj? Almenau\u0306 la statistikilo de Libera Folio ja forfiltras au\u0306tomatajn, nehomajn vizitojn \u2013 alikaze la statistikoj havus nenian valoron."}, {"text_idx": "#000034", "text": "la forigo de la afis\u0302oj la \"vidoj\" kreskis"}, {"text_idx": "#000035", "text": "Kelkaj el tiuj estis mi hodiau\u0306 \ud83d\ude42 Kaj kompreneble aliaj homoj atentigitaj de Osmo aldonis al tiu cifero."}, {"text_idx": "#000036", "text": "Aliflanke ekzemple mi legis la afis\u0302ojn, ne estante ensalutinta membro, do c\u0302u ne eblas, ke la aliaj legintoj same ne estis ensalutintaj, sed ja estis homoj?"}, {"text_idx": "#000037", "text": "G\u0302uste. Sed se nur 9 ensalutintoj vizitis en la lasta monato, mi malfacile kredas, ke dekoj da ne-ensalutintoj hazarde elektis viziti diskutejon, kiu \"ne estas vaste konata\" kaj \"ne tre vigla\"."}, {"text_idx": "#000038", "text": "alikaze la statistikoj havus nenian valoron."}, {"text_idx": "#000039", "text": "Mi tute samopinias pri tio."}, {"text_idx": "#000040", "text": "Memorigo: la plej baza interna ideo de nia lingvo estas \"sur neu\u0306trala lingva fundamento forigi la murojn inter la gentoj kaj alkutimigadi la homojn, ke c\u0302iu el ili vidu en sia proksimulo nur homon kaj fraton\".\nKaj lau\u0306 mia propra pensado mi s\u0302atus aldoni ke:\nEsperanto estas universalisma kaj kontrau\u0306rasisma. G\u0302i ne estas lingvo kiun oni uzu por paroli inter blankuloj kaj nigruloj, g\u0302i estas lingvo kiu estu uzata por paroli inter HOMOJ. G\u0302i ne estas lingvo por diskonigi malamon, sed lingvo por diskonigi amon kaj homan dignecon."}, {"text_idx": "#000041", "text": "Historie, ja Esperanto estis uzata por fiaj celoj kaj por esprimado de makamaj pensoj. Naziismo momente pruvis al ni tion.\nTio estas neevitebla kaj okazos ankau\u0306 en la estonteco."}, {"text_idx": "#000042", "text": "Sed jen mia alvoko al c\u0302iuj esperantistoj kiuj legas min: eble Zamenhof akceptis ke oni uzu Esperanton por diskonigi s\u0302ovinismon, sed ni en la 21-a jarcento konas la historion de Esperanto kaj bone scias ke tio ne estas dezirinda ; tial, oni NE varbu Esperanton al ekstremistoj (religiaj, naciistaj, ktp) kaj malamantoj c\u0302iutipaj priparolante nur la simplecon de Esperanto. Oni ankau\u0306 priparolu g\u0302ian internan ideon! C\u0302ar ja ekstremistoj kaj malamantoj hazarde eklernas la lingvon."}, {"text_idx": "#000043", "text": "Komplemente al la artikolo, lau\u0306 sia statuto UEA celas \"kreskigi inter siaj membroj fortikan senton de solidareco kaj disvolvi c\u0302e ili la komprenon kaj estimon por aliaj popoloj\" (art. 3c\u0302), kaj \"la respekto de la homaj rajtoj, tiaj, kiaj ili estas difinitaj en la Universala Deklaracio de la Homaj Rajtoj kaj aliaj internacie rekonataj instrumentoj estas por la laboro de UEA esencaj kondic\u0302oj\" (art.5). Sekve, la malrespekto de tiuj statutaj difinoj ne estas permesata kadre de la Asocio, kio koncernas ankau\u0306 diskutojn en c\u0302iuj platformoj de UEA, kiel ekz-e la Forumo. Tia malrespekto havas konsekvencojn sendepende de tio, c\u0302u la koncerna platformon havas apartan propran regularon."}, {"text_idx": "#000044", "text": "Do, temas ne pri populara \"Nigraj vivoj valoras\"... Ec\u0302 strange"}, {"text_idx": "#000045", "text": "C\u0302u (ec\u0302 senkau\u0306ze) defendi rason estas rasismo? Vi frenezig\u0302as c\u0302e LF"}, {"text_idx": "#000046", "text": "defendi rason estas tute absurda afero cxar la homoj apartenas nur al unu raso! Konsideri la blankuloj kiel raso estas tute malinkluziviga afero kaj temas, gxenerale, pri rasismo."}, {"text_idx": "#000047", "text": "Se vi konsentas pri tio, honestparolante, mi pensas ke vi ne devus konsideri esperantisto!"}, {"text_idx": "#000048", "text": "C\u0302iuj homoj apartenas al sama specio. Tamen rasoj, kiel populaciaj aglomeraj\u0302oj de fenotipaj ecoj, sendube ekzistas (kaj estas ne nur tri da ili, sed multe pli). Tio, ke en la Okcidento oni nun strebas tute forigi c\u0302i tiun koncepton, havas politikajn kaj sociajn kialojn, sed ne sciencajn. Tamen necesas kompreni, ke fenotipaj diferencoj neniel influas mensajn kapablojn de homoj kaj ilian kreivecon: c\u0302iuj malegalaj\u0302oj en c\u0302i tiu areo ankau\u0306 havas nur kulturajn kialojn."}, {"text_idx": "#000049", "text": "Endas rememori, ke Zamenhof ankorau\u0306 en 1911 prognozis, ke afrikanoj \"atingos potencan gradon de kulturo, els\u0302ovos el sia mezo multe da grandaj homoj\", dum la tuta civilizita mondo opiniis male."}, {"text_idx": "#000050", "text": "\"En la Okcidento\" bedau\u0306rinde kelkaj viglaj homoj nuntempe estas provantaj reaktualigi la koncepton de raso, male.\nEstas ununura raso, la homa raso."}, {"text_idx": "#000051", "text": "Ekzistaj ja *etnoj*, sed ne rasoj ene de la homa specio. Tio signifus, ke iu popolacio havus propran genon ( kiun neniu alia popolacio havus."}, {"text_idx": "#000052", "text": "Malsameco inter homgrupoj devenas de alelaj frekvencoj."}, {"text_idx": "#000053", "text": "C\u0302u vi povas indiki fontojn por c\u0302i tiuj asertoj?"}, {"text_idx": "#000054", "text": "Siatempe mi interesig\u0302is pri c\u0302i tiu temo kaj povas rakonti, kiel tion rigardas \"tradicia\" fizika antropologio (kiu pludau\u0306ras ekzisti en Rusio):"}, {"text_idx": "#000055", "text": "1. Raso estas, kiel mi skribis supre, populacio interne de la homa specio, kiu distingig\u0302as per karakterizoj de certaj fenotipaj trajtoj. Gravas kompreni, ke c\u0302i tiu koncepto estas statistika, kaj g\u0302i aplikeblas nur al populacio, sed ne al apartaj homoj. Paradoke, nur lau\u0306 aspekto de homo vi ne povas diri, al kiu raso li apartenas, se vi ne scias lian devenon. Interese, ke Zamenhof en jam menciita verko \"Gentoj kaj lingvo internacia\" notis ankau\u0306 tion: \"Interne de c\u0302iu gento ni havas homojn kun la plej malsama koloro de la hau\u0306to, kun plej malsama grandeco, formo de la korpo kaj de g\u0302iaj apartaj partoj; ofte du personoj el la sama gento multe pli diferencas inter si reciproke per la korpo, ol ekzemple meza japano de meza franco.\""}, {"text_idx": "#000056", "text": "2. Ento estas koncepto pure kultura: tio estas grupo, kiu havas komunan identecon, kiu distingas g\u0302in de aliaj grupoj. C\u0302i tiu identeco povas bazig\u0302i sur kulturo, lingvo, (supozata) deveno k.a. La difino en la Esperanta Vikipedio aspektas c\u0302i-okaze sufic\u0302e korekta."}, {"text_idx": "#000059", "text": "La malpermeso nur logis atenton. Jes, A.Gofen skribis la neakcepteblajn por Esperanto eldirojn, konsentite, sed la cenzuro estas pli danghera afero."}, {"text_idx": "#000060", "text": "Mi ne nomus tion cenzuro. La artikolo de Gofen ankorau\u0306 estas legebla en lia propra retejo. UEA simple decidis ne mem disvastigi liajn opiniojn, sed g\u0302i ne malhelpis lin fari tion per aliaj rimedoj."}, {"text_idx": "#000061", "text": "La malpermeso nur logis atenton."}, {"text_idx": "#000062", "text": "Ne. Raportado pri la afis\u0302oj logis atenton. La plimulto de la legantoj de tiu c\u0302i artikolo en Libera Folio ne sciis pri ili antau\u0306e."}, {"text_idx": "#000063", "text": "Estas iom embarasa por Esperantio ke la lingvo havas ankaux ekstremdekstran politikon en gxi, ecx se kia idearo estas la minoritata idearo."}, {"text_idx": "#000064", "text": "\"G\u0302i havas la titolon La landoj ne plu estas posedaj\u0302o de la respektiva popolo, kio sonas preskau\u0306 kiel citaj\u0302o el Zamenhof, g\u0302is oni ekkoncias, ke tio lau\u0306 Gofen estas kialo indigni.\""}, {"text_idx": "#000065", "text": "Ne nur lau\u0306 Gofen tio estas kialo indigni: Sendube granda parto de la eu\u0306ropa, indig\u0302ena popolo pensas tiel.\nLa nekompreno de (okcident-)eu\u0306ropaj gvidantoj, ke oni ne povas senlime miksi c\u0302iujn popolojn, kulturojn kaj religiojn jam nun kau\u0306zas akregajn problemojn kaj konfliktojn, kiuj estonte elkreskos je civilaj militoj.\nNecesas nur (sed ne nur) rigardi al grandaj eu\u0306ropaj (c\u0302ef-)urboj, kie c\u0302efe islamaj enmigrintoj malproporcie ruinigas la vivoplezuron por aliaj."}, {"text_idx": "#000066", "text": "Anstatau\u0306 nei kio ne eblas nei, estus pli bone agnoski tiun fakton kaj agi lau\u0306e: Nur tio forprenos fekundan grundon por rasismo."}, {"text_idx": "#000067", "text": "\"Necesas nur (sed ne nur) rigardi al grandaj eu\u0306ropaj (c\u0302ef-)urboj, kie c\u0302efe islamaj enmigrintoj malproporcie ruinigas la vivoplezuron por aliaj.\""}, {"text_idx": "#000068", "text": "Ilia islamaneco ofte ne gravas c\u0302i-kuntekste. Temas pri manko da edukado. Se islamano krac\u0302as surstrate aux s\u0302telas pos\u0302telefonon, temas pri manko da edukado kaj ne pri religia ekstremismo.\nKaj malveras ke la euxropaj registaroj faras nenion kontraux tiu ekstremismo."}, {"text_idx": "#000069", "text": "Plie, oftege ili ne estas enmigrintoj. Ili plejparte estas civitanoj de la euxropa lando, en kiu ili vivas. Kompreneble, ektremdekstruloj neniam akceptos tion, sed tamen estas fakto. Ili estas belgoj, nederlandanoj aux francoj ktp, kiel c\u0302iuj \"indig\u0302enaj\" (kia sensignifa vorto) homoj el tiuj landoj."}, {"text_idx": "#000070", "text": "Necesas ekz. nur rigardi atakojn kontrau\u0306 gejoj: En Nederlando kulpuloj de islama deveno estas forte troreprezentitaj en la krimstatistikoj."}, {"text_idx": "#000071", "text": "Au\u0306 pensu pri la minacoj kontrau\u0306 la libera esprimo flanke de islamanoj se temas pri desegnaj\u0302oj pri ilia profeto."}, {"text_idx": "#000072", "text": "Au\u0306 kio pri la amas-seksatencoj kontrau\u0306 virinoj en Germanio, kun centoj da viktimoj, antau\u0306 kelkaj jaroj en la nokto de Silvestro?"}, {"text_idx": "#000073", "text": "Mi koncedas, ke la islamigo de Nederlando kaj Eu\u0306ropo havas ankau\u0306 pozitivajn sekvojn."}, {"text_idx": "#000074", "text": "Mi venas el Francujo. Mi perfekte konas la dang\u0302eron de islama fundamentismo. Kaj mi scias ke konsideri c\u0302iujn islamanojn kiel islamistojn estas g\u0302uste tio, kion islamistoj celas. La celo de ambaux ekstremdekstruloj kaj islamistoj estas dividi homojn por la civila milito, pri kiu ili revadas."}, {"text_idx": "#000075", "text": "Kompreneble ne c\u0302iu islamano estas ekstremulo.\nSe vi vere konus la dang\u0302eron de islama fundamentismo, vi komprenus, ke senbrida importo de islamanoj nur pligrandigas tiun dang\u0302eron, tre simple.\nAldone, mi devas diri, ke mia lando, Nederlando mondskale estas la 16-a plej dense log\u0302ata lando, dum Francujo okupas nur la 68-an lokon. Jam el tiu vidpunkto dau\u0306rigo de amasa enmigrado estas freneza. Kaj se ni tamen devas allasi migrantojn, ekzemple pro la grizig\u0302o de la popolo, mi preferas migrantojn kun religioj kaj el kulturoj kiuj neniam kau\u0306zis problemojn. Ekzemple c\u0302inoj en Nederlando c\u0302iam bone kondutis, neniam kau\u0306zis problemojn.\nTiu civila milito iam okazos, baze ne pro ekstremdekstruloj au\u0306 islamekstremuloj, sed pro homoj kiel vi, kiuj ne vidas au\u0306 ne volas vidi la dang\u0302eron."}, {"text_idx": "#000076", "text": "Mi ne estas subtenanta senregulan enmigradon, kaj mi neniam diris tion, fakte mi pensas ke devas esti reguloj kiel komprenado kaj respekto de la naciaj valoroj."}, {"text_idx": "#000077", "text": "C\u0302iukaze, jen la grava afero: vi diras, ke ne estu enmigrantoj de homoj anoj de la islama religio c\u0302ar estas anoj de tiu religio kiu kau\u0306zas multajn problemojn. Sed tiu logiko estas malbona. Oni ne respondecas pri tio, kion faras samreligianoj, sametnanoj ktp. Oni respondecas pri oniaj agoj propraj!"}, {"text_idx": "#000078", "text": "Kompreneble, ke oni povas vidi per statiskitoj ke homoj de tiu au\u0306 de tiu deveno pli ofte kau\u0306zas problemojn. Sed oni ne faru malraciaj g\u0302eneraligojn, oni estu inteligentaj kaj distingu au\u0306 almenau\u0306 provu distingi la malsamecon inter edukitaj homoj kaj homoj malpretaj por enmigrado. Ne provi fari tion estas maljusta."}, {"text_idx": "#000079", "text": "\"Sed tiu logiko estas malbona.\""}, {"text_idx": "#000080", "text": "Logiko povas esti malg\u0302usta, sed ne malbona. G\u0302i estas g\u0302usta au\u0306 ne. Kaj ne eblas nei, ke ju pli oni enlasas islamanojn en Eu\u0306ropon, des pli granda estas la risko je kresko de islamekstremismo en Eu\u0306ropo.\nDo mi diras: Forte limigu la enmigron de islamanoj."}, {"text_idx": "#000081", "text": "Tute alia afero estas la temo kiel konduti rilate islamanojn jam en Eu\u0306ropo. C\u0302i-rilate mi plene samopinias kun vi, ke oni taksu homon je liaj/s\u0302iaj propraj meritoj. Mi c\u0302iam faras tion, renkontante alian personon.\nTamen, bedau\u0306rinde mi devas konstati, ke dum la plimulto de la indig\u0302enaj nederlandanoj ne montras malakcepton rilate gejojn, islamanoj ja grandparte estas malakceptemaj.\nJam pli frue mi donis la ekzemplon pri la sorto de judoj en Francujo, kiuj formigras pro la islamaj enmigrintoj."}, {"text_idx": "#000082", "text": "Vi havas bonan koron defendante la individuon, sed ne fermu viajn okulojn al la damag\u0302o de la islama enmigro en Eu\u0306ropo.\nNe nur judoj kaj gejoj suferos pro tio, sed ekz. ankau\u0306 senreligiuloj, kiel vi jam klare povis vidi en Francio sed ankau\u0306 aliloke."}, {"text_idx": "#000083", "text": "En Francio, ni jam havis rasismon kontrau\u0306 italoj, kies katolikismo \"ne estas sama al nia\" kaj do ne povos adaptig\u0302i, ec\u0302 kontrau\u0306 belgoj, poste kontrau\u0306 poloj, poste kontrau\u0306 hispanoj, tiuj fiaj rug\u0302uloj, poste kontrau\u0306 nord-afrikanoj, poste kontrau\u0306 nigrafrikanoj, poste kontrau\u0306 afganoj kaj sirianoj, nun ec\u0302 kontrau\u0306 c\u0302inoj, kiuj venenigas nin...\nLa enmigrintoj s\u0302ang\u0302ig\u0302as, la rasistoj ne, nek ilia malica argumentado."}, {"text_idx": "#000084", "text": "Vi neglektis la judojn, kiuj ec\u0302 ne estis enmigrintoj (ankau\u0306 ne en Germanio, ke ili vivis de 1.000 jaroj). Certe vi konas la nomon Dreyfus. La afero inter alie efikis, ke la francaj Esperantistoj evitis paroli pri la judeco de Zamenhof. Kaj la germanaj Esperantistoj en la 1930aj jaroj malpermesis al judoj la membrecon.\nEble iu havos la similan ideon rilate islamajnoj, kiuj estas risko por la nacia kulturo. Mi simpatiis kun la ideo de Esperanto pro la nuligo de la nacieca fanfaronado (foje oni diris patriotismo) kaj la ideo de unu pacema homaro."}, {"text_idx": "#000085", "text": "Mi intence ne citis rasismon kontrau\u0306 judoj, precize c\u0302ar ili ne estas, kaj neniam estis, enmigrintoj. Rasistoj ne ec\u0302 bezonas enmigrintojn por rasismi, kiam necese ili rasismas kontrau\u0306 tiuj au\u0306 aliaj regionanoj (bretonoj, suduloj, valonoj, ktp)."}, {"text_idx": "#000086", "text": "C\u0302u tiuj italaj, belgaj, polaj, hispanaj enmigrintoj senkapigis homojn, c\u0302u ili metis bombojn, c\u0302u ili minacis la liberan esprimon?\nIuj homoj estas vidante blindaj kaj au\u0306dante surdaj..."}, {"text_idx": "#000087", "text": "\"C\u0302u tiuj italaj, belgaj, polaj, hispanaj enmigrintoj senkapigis homojn, c\u0302u ili metis bombojn, c\u0302u ili minacis la liberan esprimon?\"\nJes. Estis italaj enmigrintoj kiuj estis teroristoj."}, {"text_idx": "#000088", "text": "C\u0302u tamen malamo estis pravigita kontraux, c\u0302i-ekzemple, italaj enmigrintoj?"}, {"text_idx": "#000089", "text": "Laux mi, la respondo estas evidenta."}, {"text_idx": "#000090", "text": "Gratulojn pro la profunda fosado... simple respondu al mi: Se judoj amase formigras el via lando Francujo -kiel mi jam diris en antau\u0306a mesag\u0302o, c\u0302u vi vere pensas, ke tio okazas pro nur 1-2 malbonaj islamanoj? C\u0302u vi vere ne vidas, ke la problemo, ec\u0302 skandalego, estas multe pli granda?"}, {"text_idx": "#000091", "text": "C\u0302u Charly Hebdo, la senkapigo de instruisto, la minacoj kontrau\u0306 la 17-jara knabino Mila el Lyon kiu kritikis islamon, la atencoj en Marseille, en Strasburgo ktp ktp.... c\u0302u vi vere estas blinda, au\u0306 c\u0302u vi volas aserti, ke temas \"nur pri individuoj\"? Se jes, mi invitas vin eniri francan lernejon kun plejparte islamaj lernantoj kaj montri karikaturon de Mohameto."}, {"text_idx": "#000092", "text": "Au\u0306 simple klopodu promeni manenmane kun alia viro kie ankau\u0306 promenas multaj islamanoj.\nEc\u0302 virinoj kiu iliaokule ne dece vestas sin, ricevas rimarkojn kaj minacojn."}, {"text_idx": "#000093", "text": "Vi komforte parolas kaj defendas homojn, c\u0302ar ili ne rekte atakas vin.\nLa judoj, la gejoj, la virinoj.... vi klare fajfas pri tiuj grupoj. La fakton ke judoj, gejoj, virinoj atakig\u0302as de islamanoj vi forparolas dirante, ke estas nur individuoj..."}, {"text_idx": "#000094", "text": "La jena konkludo (Anstatau\u0306 nei kio ne eblas nei, estus pli bone agnoski tiun fakton kaj agi lau\u0306e: Nur tio forprenos fekundan grundon por rasismo.) memorigas min pri la pretedon, ke la judoj mem kulpas pri \"antisemitismo\". Se oni forigas la judojn, ne plu estos malsxato kontraux judoj."}, {"text_idx": "#000095", "text": "S-ro Schnell, mi g\u0302ojas, ke vi rememoras tion: Estus plorinde se homo de viaj ag\u0302o kaj nacieco jam forgesus tion."}, {"text_idx": "#000096", "text": "Almenau kelkaj germanoj intertempe lernis, ke oni devas toleri aliajn kulturojn."}, {"text_idx": "#000097", "text": "Mi gratulas. La rezulto estas, ke nun ne nur de novnazioj judoj atakig\u0302as, sed ankau\u0306 de islamaj enmigrintoj. Tiugrade ec\u0302, ke amasoj da judoj forlasas Francujon:"}, {"text_idx": "#000098", "text": "Samo povus okazi en Germanio kaj aliaj eu\u0306ropaj landoj."}, {"text_idx": "#000099", "text": "\"Migrantoj kau\u0306zas al ni specialajn problemojn. Mi traktas ilin sur la strato 60 g\u0302is 70 procentojn de la tempo. Multaj homoj el la islama kultura regiono ne akceptas virinojn en uniformo kaj ec\u0302 ne parolas kun ili."}, {"text_idx": "#000100", "text": "Jen kien kondukas tiu via \u201dtoleremo de aliaj kulturoj\u201d."}, {"text_idx": "#000101", "text": "Se vi estus vera esperantisto, vi parolus pri perforto sendepende de nacio. La perforto sub palestinanoj estas ankau malbona afero. Chu ne?"}, {"text_idx": "#000102", "text": "\"Vera esperantisto\" estas tiu, kiu parolas Esperanton. Punktofino.\nCerte mi kondamnas la perforton kontrau\u0306 palestinanoj.\nKaj mi absolute parolas pri perforto sendepende de nacio, sed NE sendepende de religio.\nVidu, la diferenco estas, ke (kutime) oni ne elektas sian naciecon sed ja religion."}, {"text_idx": "#000103", "text": "Esperanto uzis ankau fashistoj. Mi ne povas nomi ilin esperantistoj. Krom simpla uzo de lingvo esperantisto devas havi ideon \u2013 frateco k justeco inter chiuj popoloj, tiel instruis nin Zamenhof.\nNun iomete pri religio: \u201dTiele agu kun ili: iliajn altarojn detruu k iliajn statuojn rompu k iliajn sanktajn stangojn dishaku k iliajn idolojn forbruligu per fajro\u201d Kiel vi pensas \u2013 chi tiujn vortojn diris islama ekstremisto?"}, {"text_idx": "#000104", "text": "Klare vi ne konas la Deklaracion de Bulonjo-c\u0302e-Maro:\"Esperantisto estas nomata c\u0302iu persono, kiu scias kaj uzas la lingvon Esperanto tute egale por kiaj celoj li g\u0302in uzas. Apartenado al ia aktiva societo Esperantista por c\u0302iu Esperantisto estas rekomendinda, sed ne deviga.\"Mi ne parolas pri vortoj el t.n. sanktaj libroj. Mi parolas pri nun okazantaj aferoj. Citi el la biblio ne s\u0302ang\u0302as la fakton, ke nuntempe islamo minacas eu\u0306ropajn landojn kaj sociojn. Mi devas diri precipe\"okcidenteu\u0306ropajn\".\nLau\u0306 tio, kion mi legis, en orienteu\u0306ropaj landoj oni estas pli rezistema, malgrau\u0306 ke Eu\u0306ropa Unio ankau\u0306 al ili klopodas trudi c\u0302iam pli da islamanoj."}, {"text_idx": "#000105", "text": "Tute ne, mi bone konas la deklaracio k ankau bone scias historion de E-movado k opinias, ke ghi estas plej granda eraro en E-movado. Zamenhof interkonsentis pri tio sub forta premo k poste bedauris. La deklaracion ofte uzas por kashi sian kontrauesperantan pozicion. Saghaj homoj devas korekti la eraron, sed ne ripeti k uzi ghin.\nEuropajn landojn minacas ne islamo, sed konkretaj homoj, kiuj uzas ghin por propra profito. Ili estas tute ne islamanoj. Pensu k serchu malamikojn en alia loko!"}, {"text_idx": "#000106", "text": "Tio estas same idiota kiel diri, ke la nazioj ne estis germanoj.\nSame kiel mi diris al Hejmano: Eniru lernejon kun plejparte islamanoj, kaj montru karikaturon de Mohameto, kaj vidu kio okazos. Granda s\u0302anco, ke ni legos pri via kas\u0302ig\u0302o au\u0306 morto en internaciaj gazetoj."}, {"text_idx": "#000107", "text": "Vershajne mi skribis neklare k vi ne povis kompreni min. Mi diris pri konkretaj homoj, kiuj kashite regas la frenezan amason de islamanoj. La kaoson bezonas la hodiauan potencon. Freneza k fanatika amaso estas nur ilo en iliaj manoj."}, {"text_idx": "#000108", "text": "Kompreneble kulpas la judoj pro sia sola ekisto. Estas tiom da ekzemploj, ke diversaj religioj pace kunvivas. Iam estis certa inklino de Bahaii al Esperanto, sed evidente la pozitiva influo forflugis kaj restis primiva pensmaniero."}, {"text_idx": "#000109", "text": "Pro \u201dla landoj ne plu estas posedaj\u0302o de la respektiva popolo...\u201d : C\u0302u vi pensas, ke L. Zamenhof estis antau\u0306iranto de G. Soros ?"}, {"text_idx": "#000110", "text": "Zamenhof argumentis en certa intelektula tradicio de la lastaj jarcentoj de la 19a jarcento. Nur Esperantistoj kredas, ke li inventis tion kaj rigadas lin kiel profeto. Estis multaj Esperantistoj, kiuj batalis kontraux naciismo, kaj multaj elektis Esperanton, cxar ili pensis, ke la ideo de komuna (dua) lingvo estas proksime al siaj ideoj. Tamen liaj eldiroj (kongreso de rasoj, letero al diplomatoj) ne estas konataj ekstere. Eble tro memkomprenebla por la koncerna publiko."}, {"text_idx": "#000111", "text": "kiu (parte) respondas al tiu c\u0302i artikolo kaj iuj komentoj c\u0302i tie."}, {"text_idx": "#000112", "text": "Koran dankon por elokvente desmontri al Esperantujo ke blanka hegemoniismo ja estas transnacia minaco."}, {"text_idx": "#000116", "text": "La argentina selektitaro estas c\u0302ampiono de la mondpokalo de KataroIrano: unua ekzekuto ligita al la tumultojDu misiloj trafis PollandonUN: amasa plimulto por kondamni la rusiajn aneksadojn en UkrainioParlamentaj balotoj en Latvio: tutnova vizag\u0302o por la deputitaro"}, {"text_idx": "#000117", "text": "Juna kuiristo en Bakuo transformis sian apartamenton en restoracionVenkado de ekzistadismaj krizoj per muziko: Karolina Cicha de PollandoMeksika kolektivo kiu piratas librojn por kundividi kulturon alfrontas blokadojn"}, {"text_idx": "#000120", "text": "Alig\u0302i al 400 aliaj abonantoj"}]